Ευρωπαϊκό Πρωτάθλημα καλαθοσφαίρισης 1995-96

Το 40ό Ευρωπαϊκό Πρωτάθλημα καλαθοσφαίρισης ανδρών (σήμερα Ευρωλίγκα ανδρών) της περιόδου 1995-96 διεξήχθη με το ίδιο σύστημα των προηγουμένων σεζόν, δηλαδή με προκριματική φάση (δυο γύρων) διπλών αναμετρήσεων, ημιτελική φάση δυο ομίλων των 8 ομάδων έκαστος (14 αγωνιστικών), φάση των Play-Off με 4 ζευγάρια αντιπάλων που αποτέλεσαν οι 4 πρώτοι κάθε ημιτελικού ομίλου και την τελική φάση (φάιναλ-φορ) η οποία ορίσθηκε να λάβει χώρα στο Στάδιο "Παλέ Ντε Μπερσί" του Παρισιού, το τριήμερο 9-11 Απριλίου 1996.

Ήταν η τρίτη και τελευταία χρονιά κατά την οποία ίσχυσε ειδική βαθμολογία ("point-system") της FIBA με την οποία "πριμοδοτούνταν" οι χώρες της Ευρώπης βάσει των αποτελεσμάτων των ομάδων τους ενόψει της σχεδιαζόμενης Ευρωλίγκας, με τη συμπλήρωση 40 διοργανώσεων του θεσμού.

Από ελληνικής πλευράς, η περίοδος 1995-96 ήταν εξαιρετική, καθώς ο Παναθηναϊκός έφθασε για πρώτη φορά στην ιστορία του στο μεγάλο τελικό και μάλιστα κέρδισε το τρόπαιο, ο μεν Ολυμπιακός αποκλείσθηκε από τη Ρεάλ Μαδρίτης στη φάση των Play-Off (όπου εισήλθε με μειονέκτημα έδρας), ο δε Ηρακλής κατετάγη τελευταίος στον Α' Όμιλο των οκτώ.

Κατάταξη ημιτελικών ομίλων

Α' όμιλος 
Τρεις ομάδες ισοβάθμισαν στην κορυφή, έχοντας ρεκόρ νικών 10-4 και 24 βαθμούς. Η ΤΣΣΚΑ Μόσχας με καλύτερο "γκολ-αβερέιτζ" κατατάχθηκε πρώτη, ενώ δεύτερη ήταν η Μπενετόν Τρεβίζο και τρίτος ο Ολυμπιακός. Και στην τέταρτη θέση όμως βρέθηκαν μαζί τρεις ομάδες (ρεκόρ 6-8, 20 βαθμοί), απ' τις οποίες στην επόμενη φάση προχώρησε μόνο η Τουρκική Ούλκερ. Αποκλείστηκαν Μάλαγα, Αντίμπ, Λεβερκούζεν (19 β.) και Ηρακλής (17).

Β' όμιλος 
Εδώ πρώτη ήταν η Μπαρτσελόνα (24 βαθμοί) με δεύτερους τη Ρεάλ και τον ΠΑΟ (23 β.) Στην 4η προνομιούχο θέση τερμάτισε η Ορτέζ (22 β.), ενώ εκτός της συνέχειας τέθηκαν η Μπολόνια, η Μακάμπι και η Τσιμπόνα (που ισοβάθμισαν με 20 βαθμούς έκαστη) και η ουραγός Μπενφίκα (16).

Play-Off 
Οι πρώτοι αγώνες δόθηκαν στις έδρες των ομάδων που είχαν το μειονέκτημα στις 7-3-1996 και ακολούθησαν μία ή δύο αναμετρήσεις στα γήπεδα των ομάδων με το πλεονέκτημα (12-3 και 14-3-1996), έως ότου επιτευχθούν δυο νίκες.

Τα αποτελέσματα:

 Ούλκερ-Μπαρτσελόνα 77-105, 66-96.
 Ολυμπιακός-Ρεάλ 68-49, 77-80 και 65-80. 
 Παναθηναϊκός-Μπενετόν 70-67, 69-83 και 65-64.
 Ορτέζ-ΤΣΣΚΑ Μόσχας 78-65, 89-104 και 74-83.

Το 9ο φάιναλ φορ 

Διαιτητές ορίσθηκαν ο Σλοβένος Ίζτοκ Ρεμς, ο Γάλλος Πασκάλ Ντοριζόν, ο Ισραηλινός Ρεουβέν Βιρόβνικ και ο Πορτογάλος Ζοζέ Αραούζο.

Στον πρώτο ημιτελικό της 9ης Απριλίου του 1996 (Μεγάλη Τρίτη), στις 8:00 μ.μ. ώρα Ελλάδας, αναμετρήθηκαν η ΤΣΣΚΑ του Στανισλάβ Ερέμιν με τον ΠΑΟ του Μαλίκοβιτς και στον δεύτερο, δύο ώρες μετά τον πρώτο, η Μπαρτσελόνα του Ρενέσες με τη Ρεάλ του Ομπράντοβιτς, στον Ισπανικό «εμφύλιο», που διεξήχθη αναγκαστικά λόγω των τότε ισχυόντων κανονισμών.

Τα αποτελέσματα και οι συνθέσεις:

 ΤΣΣΚΑ Μόσχας - ΠΑΟ 71-81 (ημίχρονο 33-36).

ΤΣΣΚΑ: Γκούνταρς Βέτρα 8 (1), Τζούλιους Νουόζου 12, Σεργκέι Πανόφ 7, Ίγκορ Κουντέλιν 7 (2), Αντρέι Κόρνεφ 4, Νικίτα Μοργκουνόφ 3, Αλεξέι Βαντέεφ, Βασίλι Καράσεφ 23 (4), Γεβγένι Κισούριν 7.

ΠΑΟ: Αλβέρτης 13 (1), Βουρτζούμης 2, Οικονόμου 8, Κόρφας 8, Γιαννάκης, Βράνκοβιτς 8 (7 κοψίματα), Ντομινίκ Γουίλκινς 35 (2), Σταυρακόπουλος 7, Πετσάρσκι.
 Μπαρτσελόνα - Ρεάλ 76-66 (34-38).

Μπαρτσελόνα: Αντρές Χιμένεθ 8, Χοσέ Λουίς Γκαλιλέα, Ντάνιελ Γκόντφρεντ 22, Σαβιέρ Φερνάντεθ 6, Χοσέ Αντόνιο Μοντέρο 2,  Σαλβαδόρ Ντίεθ Θαπάτα 2, Μανέλ Μπος 1, Φεράν Μαρτίνεθ 8 (1), Αρτούρας Καρνισόβας 24.

Ρεάλ: Χοσέ Λάσο 2, Τζο Αρλάουκας 24, Χοσέ Μιγκέλ Αντούνεθ 11 (1), Ισμαέλ Σάντος 3, Χουάν Αντόνιο Μοράλες 2, Ζόραν Σάβιτς 15 (1), Μάικλ Σμιθ 8 (2).

Οι τελικοί 

 Αρχικά διεξήχθη ο μικρός τελικός για τις θέσεις 3-4, με αντιπάλους τη Ρεάλ και την ΤΣΣΚΑ. Νικητές, κατακτώντας την τρίτη θέση στην Ευρώπη για το 1996, αναδείχθηκαν οι Ρώσοι, που επικράτησαν με 74-73 (ημίχρονο 34-35).

ΤΣΣΚΑ: Γκούνταρς Βέτρα 22 (6), Τζούλιους Νουόζου 8, Σεργκέι Πανόφ 13 (1), Ίγκορ Κουντέλιν 5 (1), Αντρέι Κόρνεφ 6, Νικίτα Μοργκουνόφ, Βασίλι Καράσεφ 14 (1), Γεβγένι Κισούριν 6.

Ρεάλ: Σαντιάγο Αμπάδ 4, Χοσέ Λάσο 2, Τζο Αρλάουκας 8, Χοσέ Μιγκέλ Αντούνεθ 3 (1), Ισμαέλ Σάντος 16 (2), Χουάν Αντόνιο Μοράλες 4, Σάβιτς 22, Σμιθ 14 (3).

 Στον μεγάλο Τελικό της 11ης Απριλίου 1996 (Μεγάλη Πέμπτη), στις 10:00 μ.μ. έπαιξαν η Μπαρτσελόνα με τον Παναθηναϊκό σε έναν συγκλονιστικό τελικό. Η Ελληνική ομάδα ξεκίνησε εντυπωσιακά και στο ημίχρονο πέτυχε να βρίσκεται μπροστά με 10 πόντους, με σκορ 35-25. Στο 38ο λεπτό, 2 λεπτά πριν τη λήξη του αγώνα, ο Παναθηναϊκός διατηρούσε προβάδισμα με 61-52. Τότε όμως, οι Καταλανοί αντεπιτέθηκαν και το παιχνίδι έγινε όλο και πιο δραματικό όσο πλησίαζε η λήξη. Ο ΠΑΟ λίγα δευτερόλεπτα πριν τη λήξη προηγούταν με 67-66 και είχε στην κατοχή του τη μπάλα για μια τελευταία επίθεση. Έπειτα από λάθος του Γιαννάκη που, ενώ είχε στην κατοχή του την μπάλα, έπεσε (σε μια φάση όπου ίσως του έγινε και φάουλ) και πάνω στο τέλος των 30 δευτερολέπτων της επίθεσης, η μπάλα χάθηκε για τον ΠΑΟ. Κατά ανεξήγητο όμως τρόπο, η κόρνα της λήξης της επίθεσης δεν ακούστηκε, ενώ και το χρονόμετρο του αγώνα σταμάτησε να λειτουργεί στα 4,9 δευτερόλεπτα! Οι παίκτες της Μπαρτσελόνα χωρίς να καταλάβουν τι συμβαίνει, επιχείρησαν αντεπίθεση με αιφνιδιασμό, και ενώ κανονικά το παιχνίδι θα έπρεπε να έχει σταματήσει προσωρινά για να δώσουν οι διαιτητές την μπάλα στην άλλη ομάδα. Ο Στόγιαν Βράνκοβιτς ήταν αυτός που έσωσε τον ΠΑΟ, αφού με ένα γρήγορο τρέξιμο και πηδώντας ψηλά στον αέρα κατάφερε τάπα (έμεινε γνωστή ως το χέρι του Θεού), έστω και αντικανονική (καθώς διαπιστώθηκε μετά ότι η μπάλα είχε προλάβει να χτυπήσει στο ταμπλό πριν την τάπα), στον Χουάν Μοντέρο τη στιγμή που πήγε να κάνει το λέι απ, με το χρονόμετρο πάντα κολλημένο στα 4,9 δεύτερα. Οι διαιτητές μην έχοντας συνειδητοποιήσει τι συμβαίνει, άφησαν το παιχνίδι να εξελιχθεί. Η μπάλα ήταν ακόμα στα χέρια των παικτών της Μπαρτσελόνα, η οποία θα επιχειρούσε μια ύστατη προσπάθεια να κερδίσει. Το χρονόμετρο ξαφνικά ξεκόλλησε, η Μπαρτσελόνα δεν κατάφερε τίποτα και το παιχνίδι έληξε!

Μετά τον αγώνα, η Μπαρτσελόνα κατέθεσε ένσταση (κυρίως για την τάπα), η οποία και απορρίφθηκε, με το σκεπτικό ότι το σταμάτημα του χρονομέτρου δεν απέβη εις βάρος της αλλά απεναντίας της έδωσε την ευκαιρία για αιφνιδιασμό, ενώ αυτή συνέχισε να έχει την κατοχή της μπάλας ακόμα και όταν το χρονόμετρο ξεκόλλησε. Η ένσταση της Μπαρτσελόνα απορρίφθηκε από την FIBA, με επιστολή της τελευταίας στις 13 Απριλίου 1996.

ΠΑΟ: Αλβέρτης 17 (1), Βουρτζούμης 2, Οικονόμου 10 (1), Κόρφας 4, Γιαννάκης 9 (1), Βράνκοβιτς, Ουΐλκινς 16, Σταυρακόπουλος 9 (1).

Μπαρτσελόνα: Χιμένεθ 9, Χοσέ Λουίς Γκαλιλέα 10 (1), Ντάνιελ Γκόντφρεντ 9, Σαβιέρ Φερνάντεθ 15 (3), Χοσέ Αντόνιο Μοντέρο, Σαλβαδόρ Ντίεθ, Μανέλ Μπος, Φεράν Μαρτίνεθ, Αρτούρας Καρνισόβας 23 (2).

Ειδική βαθμολογία της FIBA 
 Ο μέσος όρος των τριών τελευταίων ετών, χωρίς να υπολογίζονται τα αποτελέσματα του Παρισινού φάιναλ φορ, ανά χώρα, είχε ως εξής: Ισπανία 313,3 Ελλάδα 276,3 Ιταλία 216,6 Γαλλία 123,2 Τουρκία 93,3 Κροατία 63, Γερμανία 61,4 Ρωσία 59,3 Ισραήλ 50,9 Σλοβενία 41,3 Βέλγιο 29, Γιουγκοσλαβία 28.

Σημειώσεις

Παραπομπές

Πηγές 
 Περιοδικό "Τρίποντο"

1995-96
Ευρωλιγκα ανδρων
Ευρωλιγκα ανδρων
Ευρωλίγκα ανδρών
Καλαθοσφαίριση το 1996